
	VÉLEMÉNYEZÉSI FELHÍVÁS 
HATÁSVIZSGÁLATHOZ

	E dokumentum célja tájékoztatni a nyilvánosságot és az érdekelt feleket a Bizottság munkájáról, hogy visszajelzést adhassanak a tervezett kezdeményezésről és tevékenyen részt vehessenek a konzultációkban. 
Felkérjük ezért e csoportokat, hogy i. fejtsék ki véleményüket a Bizottság által megfogalmazott problémáról és annak lehetséges megoldásairól, és ii. közöljék velünk a rendelkezésükre álló összes releváns információt, többek között a különböző lehetőségek lehetséges hatásairól.

	A fenntartható finanszírozással kapcsolatos közzétételekről szóló rendelet módosítása 

	A KEZDEMÉNYEZÉS VÁRHATÓ TÍPUSA
	Jogalkotási kezdeményezés

	2025. negyedik negyedév

	TOVÁBBI INFORMÁCIÓK
	Fenntarthatósággal kapcsolatos közzétételek a pénzügyi szolgáltatási ágazatban – Európai Bizottság

	

	A. Politikai környezet, problémameghatározás és szubszidiaritási vizsgálat

	Politikai környezet

	A fenntartható finanszírozással kapcsolatos közzétételekről szóló rendelet (a továbbiakban: SFDR) 2021 márciusa óta alkalmazandó. Azon, tágabb értelemben vett fenntarthatósági közzétételi szabályok közé tartozik, amelyeket a jogalkotók az európai zöld megállapodás célkitűzéseinek megvalósítása érdekében írtak elő. Az SFDR szabályai szorosan összefüggenek a taxonómiai rendelet és a fenntarthatósággal kapcsolatos vállalati beszámolásról szóló irányelv szabályaival. Az SFDR e keretben azt konkretizálja, hogy a pénzügyi piaci szereplőknek miként kell közzétenniük a fenntarthatósággal kapcsolatos információkat annak elősegítése érdekében, hogy a befektetők megalapozott befektetési döntéseket hozzanak. Az SFDR-nek így két tágabb célja van: i. hogy a fenntarthatósági átállás előmozdítása érdekében fokozott szerepvállalásra ösztönözze a magánbefektetőket; és ii. hogy elősegítse, hogy az európai vállalatok kihasználhassák az e területen kínálkozó versenylehetőségeket. Sok visszajelzés szerint az SFDR növelte az átláthatóságot, és részletes ESG-információkhoz biztosított hozzáférést a befektetők számára. Mindazonáltal egyes pénzügyi piaci szereplők szerint az SFDR végrehajtása bonyolult és költséges. Az érdekelt felek számos kihívásról számoltak be az SFDR végrehajtásával kapcsolatban, továbbá javaslatokat tettek a keret hatékonyságának javítására és végrehajtásának megkönnyítésére. A Bizottság e javasolt kiigazításokat a munkaprogramjának megfelelően 2025 negyedik negyedévében, az SFDR tervezett felülvizsgálata keretében fogja megvizsgálni, összhangban a vállalatok fenntarthatósági beszámolásának egyszerűsítésére irányuló javaslatainak célkitűzéseivel. 

	A kezdeményezés által kezelni kívánt probléma 

	Az SFDR 19. cikke alapján 2023-ban indított átfogó értékelés magában foglalt: i. két konzultációt (egy nyilvánosat és egy célzottat); ii. az ágazat képviselőivel folytatott szakmai munkaértekezleteket; és iii. a tagállamokkal, a felügyeletekkel és a civil társadalom képviselőivel folytatott együttműködést. A Bizottság e tevékenységek révén átfogó visszajelzést kívánt kapni a jelenlegi szabályok esetleges hiányosságairól és arról, hogy miként lehetne javítani az SFDR működését mind a pénzügyi piaci szereplők, mind a végső befektetők számára. A beérkezett visszajelzések alapvetően továbbra is támogatják az SFDR átfogó célkitűzéseit, és elismerik a fenntarthatósági közzétételre vonatkozó uniós szintű közös keret hozzáadott értékét. Mindazonáltal az érdekelt felek nagy többsége szerint az SFDR bizonyos korlátai miatt nem sikerült teljes körűen megvalósítani a keret célkitűzéseit. Ilyen korlát volt például: i. a fő fogalmak jogi egyértelműségének hiánya; ii. egyes közzétételi követelmények korlátozott relevanciája; iii. a fenntartható finanszírozási keret más részeivel való átfedések és következetlenségek; valamint iv. az adatok rendelkezésre állásával kapcsolatos problémák. Ezek a korlátok számos végrehajtási kihíváshoz vezettek, és indokolatlanul növelték a pénzügyi piaci szereplők működési költségeit. Bizonytalanságot keltettek továbbá az Unióban befektetőknek kínált különböző pénzügyi termékek fenntarthatóságával kapcsolatban, megnehezítve azok összehasonlítását. Ez ugyanakkor a zöldrefestés kockázatához és – egyes szabályok alkalmazásának módja miatt – egyes ágazatok indokolatlan kizárásához vezetett. A szabályok ezért a vártnál kevésbé alkalmasak arra, hogy a magánbefektetések mozgósításával támogassák i. a fenntartható üzleti gyakorlatokra való átállást és ii. Európa stratégiai célkitűzéseit. E hiányosságok csak célzott egyszerűsítésekkel és kiigazításokkal szüntethetők meg, amelyek vizsgálatával a Bizottság elnöke Albuquerque biztost bízta meg annak megbízólevelében – a cél a fenntartható finanszírozási keret végrehajtásának megkönnyítése, valamint „a fenntarthatósági jellemzőkkel rendelkező pénzügyi termékek és szolgáltatások fejlesztésének és átlátható kategorizálásának előmozdítása”.

	Az uniós fellépés alapja (jogalap és szubszidiaritási vizsgálat)

	Jogalap

	A jogalap azonos a hatályos rendelet jogalapjával, vagyis az Európai Unió működéséről szóló szerződés (EUMSZ) 114. cikkével.

	Az uniós fellépés szükségessége

	Az SFDR elfogadásakor a jogalkotók abból indultak ki, hogy a pénzügyi termékek fenntarthatósággal kapcsolatos közzétételére vonatkozóan uniós szinten koherens közös keretre van szükség. Ez a megállapítás ma is teljes mértékben érvényes. Hatékony uniós szintű fellépés nélkül az azonosított problémák továbbra is fennállnának, EU-szerte gátolva a zöld átállással kapcsolatos projektek indításához és bővítéséhez szükséges magánfinanszírozást egy olyan helyzetben, amikor a szűkös közforrások felhasználásáról egymással versengő és folyamatosan változó stratégiai prioritásokat mérlegelve kell dönteni. Ha a meglévő keret szükséges egyszerűsítése és kiigazítása nem uniós szinten valósulna meg, az a fenntartható finanszírozás egységes piacának töredezettségéhez és alacsony hatékonyságához vezetne.

	B. Célkitűzések és szakpolitikai alternatívák

	A felülvizsgálat átfogó célja az SFDR működésének javítása, elsősorban az indokolatlan terhek megszüntetésével, valamint a követelmények egyszerűsítésével és észszerűsítésével. Idetartozik továbbá a pénzügyi piaci szereplők ESG-beszámolási terheinek csökkentése, a széles körű beszámolás helyett a befektetők számára legfontosabb információkra összpontosítva. A felülvizsgálatnak növelnie kell a jogi egyértelműséget, és a fenntartható finanszírozási kereten belül biztosítania kell a szabályok – köztük a vállalatok fenntarthatósági beszámolásának egyszerűsítésére javasolt intézkedések általános koherenciáját. A felülvizsgálat célja ezért az, hogy a keretet hozzáigazítsa a fenntarthatósággal kapcsolatos vállalati beszámolásról szóló irányelvben és az uniós taxonómiai szabályokban előírt vállalati beszámolási kötelezettségek lehetséges változásaihoz, figyelembe véve a kisebb vállalatokra vonatkozó önkéntes beszámolási standardokat is. A beérkezett visszajelzések széleskörűen támogatják az SFDR olyan módosítását, amely: i. lehetővé tenné a különböző befektetői csoportok és a pénzügyi termékek különböző típusainak eltérő kezelését; ii. érthetőbbé tenné a lakossági befektetők számára a befektetési termékeket; iii. jobban figyelembe venné a befektetések nemzetközi dimenzióját és kitettségeit; és iv. segítené a befektetések diverzifikációját a különböző fenntarthatóságorientált célok között (ideértve nemcsak az eleve zöld tevékenységeket, hanem az átállás korábbi szakaszaiban lévő vállalatokba történő befektetéseket és az egyéb – például biztonsági – célkitűzéseket támogató befektetéseket is), elkerülve ugyanakkor a zöldrefestést. Ennek érdekében az SFDR felülvizsgálatával a pénzügyi piaci szereplők és a végső befektetők számára is egyértelműsíteni kell a keretet. Mindehhez: i. egyszerűsíteni kell a kulcsfogalmakat; ii. észszerűsíteni és csökkenteni kell a közzétételi követelményeket – a befektetők számára leglényegesebb információkra összpontosítva; valamint iii. meg kell vizsgálni, hogy érdemes-e kategorizálni a fenntarthatósággal kapcsolatos állításokkal jellemzett pénzügyi termékeket. A lehetséges termékkategóriáknak: i. könnyen érthetőnek kell lenniük a lakossági befektetők számára; ii. figyelembe kell venniük az uniós célokat tükröző különböző fenntarthatósági célkitűzéseket; és iii. megfelelően figyelembe kell venniük a rendelkezésre álló adatok terén és a fenntarthatóságorientált pénzügyi termékekkel kapcsolatban kialakult piaci gyakorlatokat. Az SFDR módosítása kapcsán többek között a következő alternatívákat kell megvizsgálni: i. a meglévő közzétételi követelmények célzott módosításai és pontosításai; vagy ii. a rendelet szélesebb körű módosítása a pénzügyi termékek különböző fenntarthatósági célkitűzéseit tükröző, közös kritériumokon alapuló kategóriák (pl. fenntarthatósági célkitűzéshez hozzájáruló termékek, az átálláshoz hozzájáruló termékek vagy más ESG-stratégiákhoz hozzájáruló termékek) létrehozásával. Végezetül az alternatíváknak összhangban kell lenniük a pénzügyi termékek befektetők körében való forgalmazására vonatkozó uniós szabályokkal. 

	C. Várható hatások 

	Az egyértelműség javítása, a következetlenségek megszüntetése és az adatok rendelkezésre állásával kapcsolatos problémák kezelése egyszerűsítené a követelményeket. Ez viszont: i. jelentősen csökkentené a működési és megfelelési költségeket az uniós piacon; ii. segítené a jogszabályok célkitűzéseinek jobb megvalósítását; és iii. megkönnyítené a fenntartható befektetést. A termékkategóriák esetleges létrehozása áttekinthetőbbé tenné az elérhető termékeket a befektetők számára, és csökkentené a zöldrefestés kockázatát. A kezdeményezés segíthetné továbbá a tőkepiacok elmélyítését, és bővítené az uniós vállalkozások finanszírozási lehetőségeit a fenntartható gazdaságra való átállás során. Az új adminisztratív terhek várhatóan korlátozottak lesznek, és kisebbek, mint az egyszerűsített közzétételi követelményekből származó előnyök.

	D. Minőségi jogalkotási eszközök 

	Hatásvizsgálat 

	E kezdeményezés előkészítésének támogatása érdekében hatásvizsgálat készül. A jelentést értékelési melléklet fogja kísérni. A nyilvános visszajelzések mellett az előkészítő munkát további részletes jelentések, illetve a szabályok lehetséges módosításaival kapcsolatos észrevételek is segítik, például a pénzügyi felügyeletek és a piaci szakértők részéről.

	Konzultációs stratégia

	Az SFDR 2022 decemberében indított átfogó értékelése magában foglalt: i. egy célzott és egy nyilvános (12 hetes) konzultációt; ii. az ágazat képviselőivel folytatott szakmai munkaértekezleteket; és iii. a tagállamokkal, a felügyeletekkel és a civil társadalom képviselőivel folytatott együttműködést. További nyilvános konzultációra nem kerül sor. E véleményezési felhívás és az egyéb konzultációs tevékenységek eredményeit a Bizottság a hatásvizsgálat során figyelembe veszi. A Bizottság a javaslatai véglegesítése céljából további célzott kommunikációt folytathat az érdekelt felek képviselőivel, a felügyeletekkel és más szakértőkkel. 

